text: Slog med økse - stak med kniv 
  20 december 2010 kl. 08.02
  Den 33-årige mand, der lørdag morgen kom i et blodigt slagsmål med økse og kniv i Haderslev, er nu varetægtsfængslet.
  Han blev fremstillet i grundlovsforhør søndag morgen, og dommeren valgte at sætte ham bag tremmer i knap tre uger, mens politiet opklarer sagen. Det skriver JydskeVestkysten.
  
  Slået med økse
  Manden, der bor i Varbergparken i Haderslev, blev opsøgt i sin lejlighed af to andre mænd. De to mænd slog beboeren i hovedet med en økse.
  Efter en tur på skadestuen kunne han dog udskrives - skaderne var overfladiske.
  
  Stak med kniv 
  Under slagsmålet stak den 33-årige beboer en af de to mænd i maven med en kniv.
  Den 35-årige mand, der fik knivstik i maven, blev i løbet af lørdagen overført til kommnehospitalet i Aarhus. Der lå han stadig i går, og han blev derfor ikke fremstillet i grundlovsforhør.
  Det er stadig uklart, hvorfor mændene kom op at slås, og hvorfor de to besøgende havde økse med til lejligheden i boligblokkene.
  